CELEX: 32016D0087
Language: et
Date: 2016-01-22 00:00:00
Title: Komisjoni rakendusotsus (EL) 2016/87, 22. jaanuar 2016, millega kõrvaldatakse turult MON 863 (MON-ØØ863-5) põhised olemasolevad tooted ning tunnistatakse kehtetuks otsused 2010/139/EL, 2010/140/EL ja 2010/141/EL, millega lubatakse kooskõlas Euroopa Parlamendi ja nõukogu määrusega (EÜ) nr 1829/2003 lasta turule geneetiliselt muundatud maisi MON863 × MON810 × NK603 (MON-ØØ863-5 × MON-ØØ81Ø-6 × MON-ØØ6Ø3-6), MON863 × MON810 (MON-ØØ863-5 × MON-ØØ81Ø-6) ja MON863 × NK603 (MON-ØØ863-5 × MON-ØØ6Ø3-6) sisaldavaid, neist koosnevaid või neist valmistatud tooteid (teatavaks tehtud numbri C(2016) 204 all) (EMPs kohaldatav tekst)

26.1.2016   
            
            
               ET
            
            
               Euroopa Liidu Teataja
            
            
               L 17/14
            
         KOMISJONI RAKENDUSOTSUS (EL) 2016/87,
   22. jaanuar 2016,
   millega kõrvaldatakse turult MON 863 (MON-ØØ863-5) põhised olemasolevad tooted ning tunnistatakse kehtetuks otsused 2010/139/EL, 2010/140/EL ja 2010/141/EL, millega lubatakse kooskõlas Euroopa Parlamendi ja nõukogu määrusega (EÜ) nr 1829/2003 lasta turule geneetiliselt muundatud maisi MON863 × MON810 × NK603 (MON-ØØ863-5 × MON-ØØ81Ø-6 × MON-ØØ6Ø3-6), MON863 × MON810 (MON-ØØ863-5 × MON-ØØ81Ø-6) ja MON863 × NK603 (MON-ØØ863-5 × MON-ØØ6Ø3-6) sisaldavaid, neist koosnevaid või neist valmistatud tooteid
   
      
         (teatavaks tehtud numbri C(2016) 204 all)
      
   
   (Ainult hollandi- ja prantsuskeelne tekst on autentsed)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1829/2003 geneetiliselt muundatud toidu ja sööda kohta, (1) eriti selle artikli 8 lõiget 6 ja artikli 20 lõiget 6, samuti artikli 9 lõiget 2 ja artikli 21 lõiget 2,
   ning arvestades järgmist:
   
               (1)
            
            
               Komisjoni otsusega 2005/608/EÜ, (2) on vastavalt Euroopa Parlamendi ja nõukogu direktiivile 2001/18/EÜ (3) lubatud kuni 12. jaanuarini 2016 viia turule sööta, mis sisaldab maisi MON 863 või koosneb sellest, samuti maisi MON 863 muude kui sööda või toiduna kasutatavate toodetena või selliste toodete koostises (kuid mitte viljelemiseks).
            
         
               (2)
            
            
               Komisjoni otsusega 2006/68/EÜ (4) on vastavalt Euroopa Parlamendi ja nõukogu määrusele (EÜ) nr 258/97 (5) lubatud kuni 12. jaanuarini 2016 viia turule maisi MON 863 sisaldavat, sellest koosnevat või sellest valmistatud toitu.
            
         
               (3)
            
            
               Geneetiliselt muundatud maisist MON 863 valmistatud toidu lisaained, söödamaterjal ja söödalisandid viidi turule enne määruse (EÜ) nr 1829/2003 jõustumist ning kui kõnealune määrus jõustus, siis teatati neist selle määruse artikli 8 lõike 1 punkti b ja artikli 20 lõike 1 punkti b kohaselt kui olemasolevatest toodetest.
            
         
               (4)
            
            
               Monsanto Europe S.A. esitas 13. aprillil 2007 komisjonile määruse (EÜ) nr 1829/2003 artikli 8 lõike 4, artikli 11, artikli 20 lõigete 4 ja 23 kohase taotluse pikendada maisist MON 863 valmistatud selliste olemasolevate toidu lisaainete, söödamaterjalide ja söödalisandite turustamise luba, millest teatati eelnevalt kooskõlas nimetatud määruse artikli 8 lõike 1 punktiga b ning artikli 20 lõike 1 punktiga b (edaspidi „taotlus”). Euroopa Toiduohutusamet (edaspidi „toiduohutusamet”) esitas 30. märtsil 2010 kooskõlas määruse (EÜ) nr 1829/2003 artiklitega 6 ja 18 heakskiitva arvamuse ning jõudis järeldusele, et pikendamistaotluses esitatud uus teave ja pärast toiduohutusameti eelmisi arvamusi maisi MON 863 kohta avaldatud teaduskirjanduse läbivaatamine ei anna alust arvamusi muuta. Seetõttu kordas toiduohutusamet oma eelmisi järeldusi, mille kohaselt on ebatõenäoline, et maisil MON 863 on kavandatud kasutusalade korral kahjulik toime inimeste või loomade tervisele või keskkonnale. Toiduohutusamet võttis oma arvamuse esitamisel arvesse kõiki liikmesriikide konkreetseid küsimusi ja kaalutlusi, mis esitati riiklike pädevate asutustega konsulteerimise käigus, nagu on ette nähtud määruse (EÜ) nr 1829/2003 artikli 6 lõikega 4 ja artikli 18 lõikega 4.
            
         
               (5)
            
            
               Komisjoni otsustega 2010/139/EL, (6) 2010/140/EL (7) ja 2010/141/EL (8) lubatakse vastavalt määrusele (EÜ) nr 1829/2003 viia kuni 1. märtsini 2020 turule toitu ja sööta, mis sisaldavad maisi MON863 × MON810 × NK603, MON863 × MON810 ja MON863 × NK603 või koosnevad sellest või on valmistatud sellest.
            
         
               (6)
            
            
               29. juunil 2015 palus Monsanto Europe S.A. komisjonil lõpetada kõik komisjoni antud load nii üksiktransformatsiooni kui ka mitmekordse transformatsiooni kaudu saadud geneetiliselt muundatud maisi MON 863 sisaldavatele, sellest koosnevatele või sellest valmistatud toodetele pärast ettevõtte otsust lõpetada selliste toodete turustamine ELis.
            
         
               (7)
            
            
               Seetõttu võttis Monsanto Europe S.A. tagasi 13. aprillil 2007 esitatud taotluse maisist MON 863 valmistatud olemasolevate toidu lisaainete, söödamaterjalide ja söödalisandite turustamise loa pikendamise kohta, mille kohta toiduohutusamet avaldas arvamuse 30. märtsil 2010, ning palus Euroopa Komisjonil tunnistada kehtetuks otsused 2005/608/EÜ, 2006/68/EÜ, 2010/139/EL, 2010/140/EL ja 2010/141/EL.
            
         
               (8)
            
            
               Kuna ei üksiktransformatsiooni ega mitmekordse transformatsiooni kaudu saadud geneetiliselt muundatud maisi MON 863 ei ole alates 2011. aastast kolmandates riikides kaubanduslikul otstarbel viljeldud ning turustamise järkjärguline lõpetamine on lõpule viidud, ei ole vaja ette näha piiratud ajavahemikku toote olemasolevate varude lõpuni kasutamiseks.
            
         
               (9)
            
            
               Otsused 2005/608/EÜ ja 2006/68/EÜ aeguvad 12. jaanuaril 2016. Kuna Monsanto Europe S.A ei ole esitanud kõnealuste otsustega antud lubade uuendamise taotlust, ei tohiks nende otsustega hõlmatud tooteid pärast nimetatud kuupäeva enam turule lasta.
            
         
               (10)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Toidu lisaained, mis on valmistatud maisist MON-ØØ863-5 ja millest on määruse (EÜ) nr 1829/2003 artikli 8 lõike 1 punkti b kohaselt teatatud kui olemasolevatest toodetest, nagu ka maisist MON-ØØ863-5 valmistatud söödamaterjal ja söödalisandid, millest on artikli 20 lõike 1 punkti b kohaselt teatatud kui olemasolevatest toodetest, kõrvaldatakse turult alates käesoleva otsuse Euroopa Liidu Teatajas avaldamise kuupäevast.
   2.   Otsused 2010/139/EL, 2010/140/EL ja 2010/141/EL tunnistatakse kehtetuks alates käesoleva otsuse Euroopa Liidu Teatajas avaldamise kuupäevast.
   Artikkel 2
   Määruse (EÜ) nr 1829/2003 artikli 28 kohases ühenduse geneetiliselt muundatud toidu ja sööda registris olevaid kandeid maisi MON-ØØ863-5, MON-ØØ863-5 × MON-ØØ81Ø-6 × MON-ØØ6Ø3-6, MON-ØØ863-5 × MON-ØØ81Ø-6 ja MON-ØØ863-5 × MON-ØØ6Ø3-6 kohta kohandatakse käesolevat otsust arvestades.
   Artikkel 3
   Käesolev otsus on adresseeritud äriühingule Monsanto Europe S.A., Scheldelaan 460, Haven 627, 2040 Antwerpen, Belgia.
   
      Brüssel, 22. jaanuar 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  ELT L 268, 18.10.2003, lk 1.
   
      (2)  Komisjoni otsus 2005/608/EÜ, 8. august 2005, mis käsitleb juureussi suhtes geneetiliselt resistentseks muundatud maisitoote (Zea mays L., liin MON 863) turuleviimist vastavalt Euroopa Parlamendi ja nõukogu direktiivile 2001/18/EÜ (ELT L 207, 10.8.2005, lk 17).
   
      (3)  Euroopa Parlamendi ja nõukogu direktiiv 2001/18/EÜ, 12. märts 2001, geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta (EÜT L 106, 17.4.2001, lk 1).
   
      (4)  Komisjoni otsus 2006/68/EÜ, 13. jaanuar 2006, millega lubatakse geneetiliselt muundatud maisiliinist MON 863 saadud toidu ja toidu koostisosade turuleviimist uuendtoitudena või toidu uuendkoostisosadena vastavalt Euroopa Parlamendi ja nõukogu määrusele (EÜ) nr 258/97 (ELT L 34, 7.2.2006, lk 26).
   
      (5)  Euroopa Parlamendi ja nõukogu määrus (EÜ) nr 258/97, 27. jaanuar 1997, uuendtoidu ja toidu uuendkoostisosade kohta (EÜT L 43, 14.2.1997, lk 1).
   
      (6)  Komisjoni otsus 2010/139/EL, 2. märts 2010, millega lubatakse vastavalt Euroopa Parlamendi ja nõukogu määrusele (EÜ) nr 1829/2003 viia turule geneetiliselt muundatud maisi MON863 × MON810 × NK603 (MON-ØØ863-5 × MON-ØØ81Ø-6 × MON-ØØ6Ø3-6) sisaldavaid, sellest koosnevaid või sellest valmistatud tooteid (ELT L 55, 5.3.2010, lk 68).
   
      (7)  Komisjoni otsus 2010/140/EL, 2. märts 2010, millega lubatakse vastavalt Euroopa Parlamendi ja nõukogu määrusele (EÜ) nr 1829/2003 viia turule geneetiliselt muundatud maisi MON863 × MON810 (MON-ØØ863-5 × MON-ØØ81Ø-6) sisaldavaid, sellest koosnevaid või sellest valmistatud tooteid (ELT L 55, 5.3.2010, lk 73).
   
      (8)  Komisjoni otsus 2010/141/EL, 2. märts 2010, millega lubatakse vastavalt Euroopa Parlamendi ja nõukogu määrusele (EÜ) nr 1829/2003 viia turule geneetiliselt muundatud maisi MON863 × NK603 (MON-ØØ863-5 × MON-ØØ6Ø3-6) sisaldavaid, sellest koosnevaid või sellest valmistatud tooteid (ELT L 55, 5.3.2010, lk 78).